Reynsla undanfarinna ára er sú að um hver áramót verða slys í tengslum við flugeldavörur . Algengast er að einstaklingar slasist á höndum , andliti og augum og má rekja flest þessara slysa til þess að hvorki er farið eftir grundvallarreglum um notkun flugelda né leiðbeiningum sem eru á vörunum . Flugeldagleraugu geta komið í veg fyrir að viðkomandi skaðist á auga og ættu allir að nota þau sama hvort viðkomandi er að skjóta upp eða eingöngu að horfa á . Undanfarin fimm ár hafa Blindrafélagið og Slysavarnafélagið Landsbjörg unnið saman að forvörnum til að fyrirbyggja augnslys af völdum flugelda . Nú senda félögin öllum 10 til 15 ára börnum gjafabréf fyrir flugeldagleraugum í samstarfi við Íslandspóst , Sjóvá og Prentsmiðjuna Odda . Með stuðningi þessara fyrirtækja hefur 27.194 börnum verið send gjafabréf fyrir flugeldagleraugum og er það von okkar að þau verði til þess að ekkert þeirra slasist á augum um áramótin . Þessum gjafabréfum má framvísa á öllum sölustöðum Slysavarnarfélagsins Landsbjargar til að fá gleraugun afhent .